**Паэтычная старонка «Сэрца маці - сонца»**

Штогод 14 кастычніка ў Беларусі адзначаецца **Дзень маці.** Дата гэтай урачыстасці прымеркавана да вялікага праваслаўнага свята – Пакрову Прасвятой Багародзіцы.

Мама – гэта пачатак усіх пачаткаў. Гэта крыніца жыццядайнай энергіі. Гэта – светач любові і дабрыні. Гэта – самае пачэснае званне на Зямлі.

І няхай не змаўкае гімн пашаны і ўдзячнасці матулям!

\*\*\*

**Дарагое імя**

Свеціць як сонца,

Ад самай калыскі

Вобраз любімы,

Родны і блізкі.

Маміна імя

Самае лепшае,

Маміна слова

Найдаражэйшае.

Мама! Матуля! –

Чароўнае слова

Песняй ласкавай

Гучыць на ўсіх мовах.

**Мікола Хведаровіч**

\*\*\*

Не знаю,

Ці ёсць жыццё

На нейкіх зорках.

Я знаю толькі адну зорку –

Пяцікрылую далонь маці,

На якой выраслі

Мы, наш хлеб, нашы песні.

Святло якой

Вечна струменіць.

**Максім Танк**

\*\*\*

**Мама**

Так, як маці, на свеце ніхто не ўмее

За дзяцей хвалявацца і перажываць.

Так, як маці, ніхто не ўмее на свеце

Немаўлят сваіх песціць, калыханку спяваць.

Так, як маці, ніхто цябе не разумее,

Яна словам суцешыць заўсёды ў бядзе.

Ад матуліных слоў цэлы свет харашэе,

Не, ніхто не заменіць, матуля, цябе.

**Яўген Крупенька**

 \*\*\*

**Мама**

Мая мама добрая такая,

Мая мама проста залатая!

А ўжо так мяне матулька любіць!

Кожны раз і песціць, і галубіць,

І да сэрца горне, і мілуе,

І так шчыра-моцна пацалуе,

І прамовіць ласкавае слоўца,

І сама засвеціцца – як сонца.

**Ніл Гілевіч**

 \*\*\*

Вочы твае

Нада мной ўзышлі

Сузор’ямі цішыні,

Сузор’ямі дабрыні,

Покуль ёсць яны –

Мне на зямлі

Светла, мама...

**Рыгор Барадулін**

 \*\*\*

Ты паслухай, як сэрца матулі гамоніць –

Ці крынічкай у лузе, ці званочкам у полі...

Зазірні ў яе вочы, найлепшыя ў свеце –

Незабудак блакіт, што квітнее у леце;

Птушанём у пяшчоту яе акуніся,

Дабрыні і журбоце яе пакланіся,

І малітвам яе, хваляваннем спавітым,

Смачным стравам у ранні, рукам працавітым...

Зацвіце яна яркай півоняю мая

І усмешкаю сонца на вуснах зайграе,

Ты адчуеш, як сэрца матулі спявае.

**Алена Дзегцярова**

 \*\*\*

**Маме**

Калі б магла вясёлку з неба зняць,

Я падарыла б маме.

Каб з хмарак я магла дыван саткаць.

Я падарыла б маме!

Пралескі ўсіх лясоў і стужкі рэк

Я падарыла б маме.

І ласку, і цяпло на доўгі век

Я падарыла б маме!

Святло бяроз і песеньку малой

Сініцы сінякрылай –

Хачу паднесці ўсё, што мне самой

Матуля падарыла.

**Эдзі Агняцвет**

 \*\*\*

Цалуйце рукі любыя матуль,

Прапахлыя работаю і сонцам.

З душою, прачуленай да донца,

Цалуйце рукі любыя матуль.

Не забывайце, што для іх бясконца

Цяжэе вечных клопатаў хатуль.

Цалуйце рукі любыя матуль,

Прапахлыя работаю і сонцам.

**Мікола Пазнякоў**